ศูนย์วิจัยฯมองทิศทางทองคำยังเป็นขาลง
ศูนย์วิจัยทองคำ มองทองคำมีโอกาสฟื้นตัวในระยะสั้น แต่ขึ้นได้ไม่มาก เหตุแนวโน้มยังเป็นขาลง
17 เม.ย. 2556

ศูนย์วิจัยทองคำ มองทองคำมีโอกาสฟื้นตัวในระยะสั้น แต่ขึ้นได้ไม่มาก เหตุแนวโน้มยังเป็นขาลง
นายภูษิต วงศ์หล่อสายชล ผู้อำนวยการศูนย์วิจัยทองคำ กล่าวว่า การลดลงของราคาทองคำในช่วงวันหยุดสงกรานต์ไม่ได้อยู่เหนือความคาดหมายมากนัก เพียงแต่การลดลงค่อนข้างรุนแรงและรวดเร็วอย่างคาดไม่ถึง ส่งผลทางจิตวิทยาระยะสั้นต่อนักลงทุนทำให้เกิดความไม่เชื่อมั่นว่าทองคำจะเป็นสินทรัพย์ที่น่าลงทุน 
อย่างไรก็ตามถ้าพิจารณาให้ดีแล้วการลดลงของราคาทองคำครั้งนี้ไม่ใช่เกิดจากปัจจัยด้านพื้นฐานเพียงอย่างเดียว  แต่ยังเกิดจากปัจจัยด้านเทคนิค ทำให้ตลาดเกิดอาการตื่นเทขาย ซึ่งเมื่อปัจจัยดังกล่าวหมดไป ราคาทองคำจะค่อย ๆ ขยับฟื้นขึ้น แต่อาจจะฟื้นตัวได้ไม่มาก เนื่องจากแนวโน้มใหญ่ยังเป็นขาลง 
ทั้งนี้ ในวันที่ 12 เม.ย.2556 ราคาปิดลดลงจาก 1,561 เหรียญต่อออนซ์มาปิดที่ราคา 1,477 เหรียญต่อออนซ์ หรือลดลงมา 84 เหรียญคิดเป็น 5.4 % และลดลงแบบดิ่งอย่างต่อเนื่องอีก 125 เหรียญ หรือ 8.5 % มาปิดในวันที่ 15 เม.ย.2556 ที่ราคา 1,352 เหรียญต่อออนซ์ แค่ 2 วันราคาทองคำลดลงถึง 209 เหรียญหรือ 13.4% จากราคาปิดเมื่อวันที่ 11 เม.ย.2556 ซึ่งเป็นราคาที่ต่ำที่สุดในรอบ 2 ปี และเมื่อเปรียบเทียบกับราคาปิดเมื่อช่วงเดือนต.ค.ปีที่แล้ว พบว่าราคาทองคำลดลงจากราคา 1,781 เหรียญต่อออนซ์ หรือลดลงมาถึง 429  เหรียญคิดเป็น 24.1% 
นายกมลธัญ พรไพศาลวิจิต ผู้อำนวยการศูนย์วิจัยทองคำ กล่าวว่า ตลาดทองคำส่งสัญญาณตลาดหมีมาพักใหญ่ เห็นได้จากแรงขายของกองทุนขนาดใหญ่อย่างต่อเนื่อง  โดยช่วงที่ราคาทองคำปรับตัวเพิ่มขึ้นจะมีแรงขายจากกองทุนขนาดใหญ่ออกมา ซึ่งเทียบเคียงจากกองทุน SPDR ถ้านับตั้งแต่ช่วงต้นปีที่ผ่านมามีการขายทองคำออกกว่า 200 ตัน 
ขณะที่ปัจจัยพื้นฐานสนับสนุนการอ่อนตัวของทองคำไม่ว่าจะเป็นข่าวการขายทองคำของไซปรัส การคาดการณ์การสินสุดของมาตรการสภาพคล่องสหรัฐอเมริกา รวมถึงความเสี่ยงด้านเงินเฟ้อที่ชะลอตัวตามการเติบโตของประเทศเศรษฐกิจเกิดใหม่โดยเฉพาะจีน ที่การเติบโตในไตรมาส 1 ต่ำกว่าที่คาดกัน นอกจากนี้ ยังได้รับแรงสนับสนุนด้านจิตวิทยาจากการปรับประมาณการของโกลด์แมนแซคส์
นอกจากนี้ปัจจัยทางเทคนิคหลังจากราคาหลุดระดับ 1,500 เหรียญ ซึ่งเป็นกรอบแคบๆ ในช่วงกว่าปีครึ่งที่ผ่านมา ทำให้ในทางเทคนิคราคาเข้าสู่ช่วงขาลง แต่เชื่อว่าจะมีการฟื้นตัวระยะสั้น เพราะราคาอยู่ในเขต extremely oversold โดยมีฐานเดิมเป็นแนวหนุนสำคัญบริเวณ 1,300 เหรียญ